Narvik Byorkester

**Narvik Byorkester** er et amatørorkester i Narvik i Nordland. Orkesteret ble stiftet høsten 1915 under navnet **Narvik Orkesterforening** og holdt sin første konsert 2. januar 1916. Gjennom mer enn hundre år har orkesteret vært en del av det organiserte musikklivet i regionen og har samarbeidet med kor, solister og operaselskaper. Orkesteret mottok Narvik kommunes kulturpris i 2006.

## Historie

### Etablering og tidlige år
Musikkinteressen i Narvik vokste frem i takt med byens utvikling som industri- og jernbaneby. Allerede rundt år 1900 eksisterte et ensemble omtalt som «Narvik Orchester», men dette ble senere oppløst.

Narvik Orkesterforening ble etablert høsten 1915. Åpningskonserten fant sted i Losje Narviks teater- og konsertlokale på Frydenlund under ledelse av Marselius Lind, med Giacomo Meyerbeers *[[Kroningsmarsjen|Kroningsmarsj]]* som åpningsnummer. Orkesteret besøkte Kiruna allerede samme våren. I de første årene besto orkesteret av om lag 16 musikere og fungerte i hovedsak som et salonorkester. 

I 1927 overtok Peder Nordsjø dirigentstokken, og fra 1930 og fram til krigen, var det flere dirigenter som hadde det musikalske ansvaret i orkesteret.

### Henry Rasmussen
Fiolinisten **Henry Rasmussen** var en sentral skikkelse i Narvik Byorkester gjennom flere tiår. Under årsmøtet i september 1939 ble han utnevnt til orkesterets første konsertmester, en stilling han hadde frem til 1955 da fiolinisten Arne Stoltenberg overtok, og som gjorde ham til en av orkesterets veteraner. Under andre verdenskrig ledet han også et mindre salongensemble tilknyttet orkesteret. I 1940 satt han som nestleder i orkesterets styre i den krevende tiden etter krigshandlingene i Narvik.  

Rasmussen var dessuten aktiv som solist og opptrådte blant annet sammen med Stoltenberg i Johann Sebastian Bachs konsert for to fioliner under Narviks 50-årsjubileum i 1951. Da han i 1975 igjen trådte inn i rollen som konsertmester etter Ladislav Fajtl, gjorde han det til et betydelig redusert honorar for å bidra til orkesterets økonomi. Rasmussen avsluttet sitt virke i orkesteret i desember 1981, samtidig som dirigent Carl Trond Nedberg avsluttet sin periode.

### Mellomkrigstiden
I 1930-årene ble virksomheten gradvis utvidet. Fiolinisten Georg Kräusel overtok som dirigent i 1930 og bidro til økt aktivitet. Senere ledet Thomas Reinkjøp orkesteret frem til 1946.

Det ble også arbeidet med rekruttering av yngre musikere, blant annet gjennom etableringen av Narvik Gutteorkester i 1932.

### Andre verdenskrig
Krigshandlingene i Narvik i 1940 førte til store tap. Flere medlemmer mistet livet, og noter, arkivmateriale og instrumenter gikk tapt i branner. Aktiviteten fortsatte likevel i begrenset form frem til 1944, da orkesteret fulgte Hjemmefrontens oppfordring om kulturell boikott.

### Etterkrigstiden og organisatorisk utvikling
Etter krigen ble orkesteret gradvis gjenoppbygget. I 1967 skiftet foreningen navn til *Narvik Byorkester*.

På 1950-tallet ble virksomheten utvidet under ledelse av organisten og dirigenten Carl Trond Nedberg og hans kone Norma Eleane Nedberg. I denne perioden tok orkesteret på seg større oppgaver, blant annet operafremføringer, turneer og konserter i tilknytning til Festspillene i Nord-Norge.

Sammen med kordirigenten Arne Strømsnes tok Nedberg initiativ til etableringen av Narvik musikkskole i 1953. Flere av orkesterets medlemmer underviste ved skolen, og juniororkestre bidro til rekruttering av nye musikere.

Dirigenten Carl Trond Nedberg og styreleder Skjoldulf Malm var sentrale i utviklingen av orkesteret fra 1950-årene og fremover. Repertoaret ble utvidet, og orkesteret samarbeidet jevnlig med profesjonelle musikere.

## Operaaktivitet
Narvik fikk tidlig et aktivt operamiljø. Den første operafremføringen i Narvik var Gaetano Donizettis *[[Don Pasquale]]* i 1951*,* ofte omtalt som den første fullstendige operaoppsetningen i landsdelen. Forestillingen ble fremført i Håkonshallen (Narvik).

I årene som fulgte deltok orkesteret og Operakoret i Narvik i en rekke opera- og operetteproduksjoner i samarbeid med Norsk Operaselskap, senere Den Norske Opera & Ballett. Blant annet *Tryllefløyten*, *Orfeus og Eurydike* (1986), *Den glade enke* (1989), *Spelemann på taket* (1991, i samarbeid med Narvik Teaterlag), *Csárdásfyrstinnen* (1997) og *Barberen i Sevilla* (1999).Samarbeidet bidro til å utvikle et operamiljø i Narvik.

I forbindelse med Narviks 100-årsjubileum i 2002 mottok byen også en operaforestilling fra Den Norske Opera & Ballett.

## Utdanning og rekruttering
Representanter fra orkesteret var blant initiativtakerne til Narvik musikkskole, som ble opprettet i 1953. Skolen ble først drevet av orkesterforeningen før kommunen senere overtok ansvaret.

Juniororkestre og musikkskolen bidro til rekruttering av lokale musikere og tilførte orkesteret nye medlemmer.

## Senere virksomhet
Gjennom siste del av 1900-tallet opprettholdt Narvik Byorkester konsertvirksomhet og samarbeidet med profesjonelle musikere.

I 1982 opprettet Narvik kommune en delt stilling som lærer ved musikkskolen og konsertmester i Narvik Byorkester. Blant dem som har hatt stillingen er Sigfred Olsen, Trond Wika, Øivind Nussle og Nina B. Rolland. Stillingen ble avviklet av kommunen i 2009.

Etter at Carl Trond Nedberg sluttet som dirigent i 1981 har orkesteret blitt ledet av flere dirigenter, blant andre Kjell Gunnar Sollie, Erik Hagtun, Hans Urban Andersson og Runar Sollie.

Carl Trond Nedberg vendte tilbake som gjestedirigent ved flere anledninger, blant annet i 1984, 1986 og 1987.

Hans siste opptreden som dirigent for orkesteret fant sted under 75-årsjubileet i 1990, der han dirigerte Beethovens *Egmont-ouverture*.

Fra 1990-tallet førte reduserte kommunale tilskudd til lavere aktivitetsnivå. Orkesteret fortsatte likevel konsertvirksomheten og samarbeidet med lokale og regionale kor og orkestre.

Blant prosjektene var talentkonserter i samarbeid med Narvik Sparebank og konsertinitiativet «Narvik Peace Symphony».

Orkesteret har også mottatt støtte gjennom «Anna og Skjoldulf Malms legat», opprettet i 1991 for å fremme rekruttering av unge strykere.

## Betydning
Narvik Byorkester har hatt en viktig rolle i det organiserte musikklivet i Ofoten, blant annet gjennom konserter, operaproduksjoner og arbeid med musikalsk opplæring.

## Utmerkelser
Narvik Byorkester mottok Narvik kommunes kulturpris i 2006. I prisbegrunnelsen ble orkesteret omtalt som en «kulturell grunnstein» i byen.
## Dirigenter (utvalg)
* Johannes Olsen (ca. 1900–1907)  
* Marselius Lind (1915–1918)  
* Peter Nordsjø (perioder i mellomkrigstiden)  
* Georg Kräusel (1930–1932)  
* Thomas Reinkjøp (1935–1946)  
* Carl Trond Nedberg (1952–1981)  
* Kjell Gunnar Sollie  
* Erik Hagtun  
* Hans-Urban Andersson

*Listen er ikke fullstendig.*

## Litteratur
* Svendsen, Oddvar (2015). *Med takt og tone – Narvik Byorkester 1915–2015*. Kristiansens Forlag. ISBN 978-82-92844-33-5
* Herresthal, Harald (2020). «Fra Soldatenheim til Håkonshall». *Årbok for Narvik*. Narvik: Ofoten slekts- og historielag. s. 128–141. ISBN .

## Referanser